Meisie (11) keer dat jonger boetie verdrink | Netwerk24
Deur Warda Meyer 28 Desember 2018 20:24
'n 10-jarige seun is Vrydagmiddag deur sy 11-jarige sussie gered toe hy skielik in die moeilikheid beland het terwyl hulle in 'n gemeenskaplike swembad van 'n woonkompleks in West Riding naby Milnerton in Kaapstad baljaar het.
Werner Vermaak, ER24-woordvoerder, het gesê paramedici het omstreeks 12:30 by die swembad in 'n kompleks aangekom en omstanders het om die kind saamgedrom.
"Die kind was verward, maar stabiel. Volgens omstanders was die kinders in die swembad toe die meisie sien haar broer het onder die water verdwyn en nie weer opgekom nie," het Vermaak gesê.
Hy sê volgens inligting het sy die volwassenes geroep waarna die seun uit die water gered is.
"Volgens inwoners het die seun glad nie gereageer nie en het hy eers later sy bewussyn herwin nadat hy water opgebring het."